Дестинация Дряново Дестинация Дряново Как младите вдъхват нов живот на читалището в село Керека - история и планове - Дестинация Дряново
Как младите вдъхват нов живот на читалището в село Керека – история и планове
В началото на 2018 година решихме да поканим на разговор всички действащи читалища на дряновска територия – да разкажат за свършеното през изминалата и плановете за новата година. Те са истински стожери на културата, изкуството и традициите, така че опознаването на Дряновския кРАЙ е тясно свързано с тяхната дейност.
Вече ви споделихме разговора с Румяна Карамфилова от читалище „Дряновска пробуда – 2008“, сега е ред на Невена Николова от читалище „Напредък – 1884“ – село Керека.
Разкажи ни за себе си – къде си живяла и учила, с какво се занимаваш сега и как се реши да развиваш читалищна дейност в Керека?
Казвам се Невена Николова, на 27 години, родена съм в гр. Велико Търново. През 2009г. завърших Природоматематическа гимназия „Васил Друмев“, специалност „Информатика“, а от 2015г. съм дипломиран магистър Юрист.
За първи път родителите ми ме доведоха в с. Керека, когато бях на 4 години. Тогава те си купиха къща тук. В началото идвахме само през уикендите, след това започнахме постепенно да прекарваме все повече време в селото. От 2014г. с моя съпруг се установихме, вече за постоянно, в Керека, тъй като и двамата сме силно привързани към това място. И така – до днес….любовта към това прекрасно местенце расте всеки ден! Тук се роди дъщеричката ни, тук я отглеждаме и се надявам занапред да става още по–приятно място, да привлича и задържа повече хора.
Идеята за читалищната дейност се зароди на традиционния за селото празник – Трифон Зарезан, през 2016г. решихме да придадем форма на това, което се случва в селото, а именно да създадем читалище. По този начин преценихме, че ще е по-лесно да се осъществява по-активна дейност, да подобрим техническата база, а с това дойдоха и многобройните срещи и мероприятия! След като изминаха почти 2 години от учредяването и вписване на НЧ „Напредък-1884“, след всяко едно събитие се убеждавам, че сме в правилна посока, че хората са доволни от промените, които се случват. Убедих се в наистина значимата роля на Читалището в малките населени места.
От средата на 2016г. съм в отпуск по майчинство и прекарвам почти цялото си време в селото, това което правя ми доставя удовлетворение и радост! Надявам се и в бъдеще да успявам да съчетавам семейство, работа и тази дейност!
Да обобщим изминалата 2017 година – какво осъществи читалището през нея? Какви събития организира, какви дейности предлага на местните хора?
През 2017г. чествахме многобройни празници, забравени в селото. Поставихме основите на читалищната дейност. Основна цел бе да научим хората в селото, че читалището функционира отново и има какво да им предложи. Всички тук жадуват за възраждането му, но някакси бяха отвикнали да има такава дейност. Мисля, че в тази посока бяхме успешни. Отбелязахме много празници – Антоновден/Атанасовден/Бабинден; Първи март/Трети март/Осми март; Деня на народните будители и Хелоуин; За втора поредна година имахме незабравимо Коледно-Новогодишно тържество с програма. Посетихме различни фестивали и взехме участие в тях : „Селски мол“ в гр. Габрово; „От нищо- нещо“ – кулинарен фестивал в с. Саботковци; „Конска сила“ в с. Гостилица; Киновечер в с. Руня. Имахме успешно участие и представяне в Обществен форум Дряново, посетихме почти всички сесии, участвахме с проект и спечелихме частично финансиране за ремонт на покрива на читалищната сграда. Взехме участие в два семинара-обучения, като се надяваме наученото да ни бъде полезно в дейността.
.Любопитен момент при читалището в Керека е, че в него идват и доста от заселилите се в околността хора от други националности. Как се разбирате, по какви начини си съдействате?
Това е въпрос, който за мен е много важен и ме радва. На почти всички събития, които организираме присъстват и много чужденци. От много години се познаваме с доста от тях, а сега ни събират и българските празници и обичаи. Те сами проявяват интерес към дейността ни, винаги са готови да помогнат с каквото могат, оптимистично настроени, радват се и на малките неща, искат да опознават традициите ни и самите нас. Мисля, че трябва да уважаваме това, че са дошли в нашата родина, че тук прекарват свободното си време и искат да се впишат в нашия бит и култура.
Голяма изненада за мен бе, когато през месец януари 2018г. се събрахме и сформирахме Клуб по народни танци към НЧ „Напредък – 1884“ – тогава също имаше много чужденци. Те с голям интерес и старание изучават нашите народни танци. Дори трима от тях са постоянни членове на Клуба и заедно с тях вече имахме и първата си изява.
Започнахте и ремонт на сградата, което е огромно постижение. Как успяхте да го сторите, какво е направено до момента и какво още предстои?
Да, това е въпросът може би с най-голяма важност. Тъй като, ако не подобрим материалната база е немислимо да развиваме каквато и да е дейност. Започнахме с покрива на сградата – през месец ноемрви 73,5кв.м от северната страна на покрива бяха напълно реконструирани.
Част от ремонта бе финансиран от Обществен форум – гр. Дряново, останала част – от държавна субсидия и дарения. След това подменихме дограмата на прозорците в големия читалищен салон. Сградата е много голяма, с много помещения, всички в лошо състояние и средствата бяха недостатъчни за повече. Почистващите, поддържащте и ремонтните дейности ще продължават, докато направим читалището едно приятно място. Много от жителите на селото предлагат добровеолен труд и искрено се надявам да успеем и да има още повече видими резултати! Една по-приятна обстановка ще допринесе много за обогатяване на дейността и би привлякло нови посетители.
Да обърнем поглед към 2018 година – какви са плановете ви за нея?
Дейността ни и през 2018г. ще бъде в три направления:
Организиране на културни дейности и мероприятия:
Ще бъдат чествани най-важните празници, присъстващи в нашия календар. За това ще се организират тържества за тяхното отбелязване. Ще вземем участие в различни семинари, фестивали, събори. Сградата ще бъде отворена за всички, които желаят да празнуват свой личен празник. Ще обособим помещение, подходящо за библиотека и ще набавим нови и по-актуални книги.
Подобряване на сградата, включващо ремонтни и почистващи дейности:
Надяваме се през идната година да успеем да подобрим условията в големия салон на читалището, където стават всички сбирки и мероприятия, както и да изградим нов санитарен възел.
Много значима част от нашата дейност ще бъде подготовката за предстоящата през 2019-та година годишнина на селото. Съществуват редица исторически доказателства, че тогава селото ще навърши завидните 400 години. Ще бъде отбелязана подобаващо, а подготовката и организацията ще започнат през 2018г.
Из село Керека:
Село Керека. Случайно срещнат през миналата година колоездач
Много хора потъват в ежедневието си и свиват (неволно) света си до работното място, колегите и няколко приятели. И като им повторят 100 пъти, че българските села са умрели – вярват. Трудно човек от София, Пловдив или Варна би повярвал, че в малкото предбалканско селце Керека има млади хора (били сме там, съвсем не е само Невена), които и живеят там, и развиват културна дейност, и дори увличат около себе си англичани, холандци, французи и др. Заради това е жизнено важно да се пътува и човек сам да се запознава с нещата.
При първа възможност отскочете до Керека – пътят е без дупки, селото е хубаво и поддържано, има чудесни гледки към Стара планина, а на метри от читалището ще видите най-стария паметник на св. св. Кирил и Методий в България, направен от местните още през 1885 година.